ЭБЕЛАЛДЕ.

Дур кверазул хинлъи хирияй Эбел,

Хабалъе аниги к1очон теларо.

Дур берзул балагьи, х1еренаб калам

Кидаго г1умруялъ рек1елъ бук1ина.

Дир малъи г1емерай г1акъилай Эбел

Дир пикраби гьарун мун хъах1лъарай куц,

Дир х1алт1и мух1канай к1к1вах1 гьеч1ей Эбел

Дир г1оло гьаюдун мун херлъарай куц.

Рокъоб мат1у барай, магъиль нур барай,

Дур кверзул махщалил унго камиллъи,

Кинидул мокъида сардал рогьарай,

Дур гьеб сабру анищ т1олго г1умруялъ.

Дица дуй гьарула хирияй Эбел,

Даимаб г1умруги г1олохъанлъиги

Рохел дагь бихьараб дур г1умруялда

Льимадул талих1алъ йохун хут1изе.

Дур г1умрудул сонал дихъ анищ Эбел

Даимаб г1умру дуй сайгъат гьабизе

Гьалъаб баг1араб бакъ дир анищ Эбел

Т1олго гьеб г1умруялъ гвангъизабизе.

Свердулеб гьурилъун дун анищ Эбел,

Дуй раг1ад гьабулел нак1к1ал гьукъизе,

Гьаб дуниялалъул т1угьдул дир анищ,

Дуй берцинаб квац1и сайгъат гьабизе.